**Jimi Hendrix** (sünninimi **Johnny Allen Hendrix**, hiljem **James Marshall Hendrix**; 27. november 1942 Seattle, USA – 18. september 1970 London, Suurbritannia) oli USA kitarrist, laulja ja helilooja, kes oli tuntud oma fantaasiarikka ja psühhedeelse kitarrikäsitluse poolest. Teda peetakse üheks mõjukaimaks kitarristiks rokkmuusika ajaloos.

Juba oma eluajal võitis Jimi Hendrix mitmeid rokkmuusika auhindu; postuumselt, The Jimi Hendrix Experience'i koosseisus, arvati ta 1992. aastal USA Rock'n'rolli Kuulsuste Halli liikmeks ning 2005. aastal Suurbritannia Muusika Kuulsuste Halli liikmeks. 2006. aastal arvati Jimi Hendrixi debüütalbum "Are You Experienced" United States National Recording Registrysse. Mõjukas levimuusikaajakiri Rolling Stone on Jimi Hendrixi korduvalt (viimati 2011. aastal) valinud läbi aegade parimaks kitarrimängijaks (hääletus "Top 100 Guitar Players of All Time"), tema kolm stuudioalbumit "Are You Experienced", "Axis: Bold as Love" ja "Electric Ladyland" aga arvanud kõigi aegade 100 parima albumi hulka.

Tehnilised uuendused
--------------------

Jimi Hendrix viis kontrollitud tagasiside- ehk *feedback*-tehnikad, ületüüritud lampvõimendi, samuti kitarri kui müratekitamise vahendi, wah-wah ja phaser-efekti ning tremolokangi kasutamise kitarrimängus uuele tasemele. Oma muusika produtsendina oli ta teerajajaid salvestusstuudio võimaluste kasutamisel muusikaliste ideede väljendamisel – ta oli üks esimesi (sarnaselt Pink Floydi ja mitmete kaasaegsete heliloojatega nagu Karlheinz Stockhausen, John Cage, Steve Reich jt) strereofooniliste faasinihke- (*phaser*) ja ruumiefektidega eksperimenteerijaid – stuudiotehnikat ja -efekte kasutas Hendrix (koostöös helimeistrite Eddie Krameri ja Gary Kellgreniga) muusikavahenditena. Näiteks 1968. aastal ilmunud albumil "Electric Ladyland" on loovalt kasutatud stuudio-lintmagnetofoni tehnilisi võimalusi (näiteks salvestiste tagurpidimängimist ja kiiruse muutmist), mitmekihiliselt salvestatud kitarre, faasinihet, stereoefekte jne, mis tol ajal polnud rokkmuusikas veel laialdaselt levinud.

Muusikaline karjäär
-------------------

Jimi Hendrixi Gibson Flying V kitarr, mida ta kutsus "Lendavaks ingliks". Hard Rock Cafe Museum, London
Euroopas edukaks osutunud *power*-trioga The Jimi Hendrix Experience, kuhu peale Hendrixi kuulusid inglise muusikud: bassist Noel Redding ning džässtaustaga trummar Mitch Mitchell, saavutas ta 1967. aastal tuntuse ja rokiajakirjanduse tunnustuse ka USA-s, andes Monterey Pop Festivalil legendaarse kontserdi, mis lõppes popikooniks saanud kitarri põletamise ja purustamisega.

Jimi Hendrixi tähelennu tipuks jäi tõenäoliselt kahetunnine esinemine rokkmuusika ajalukku läinud Woodstocki muusikafestivalil 18. augustil 1969 pea 180 000 inimese ees ansambliga Gypsy Sun and Rainbows, mis kulmineerus USA hümni "The Star-Spangled Banner" sürrealistlik-psühhedeelse töötlusega, – sooloimprovisatsiooniga, mida praegu peetakse üheks 1960. aastate hipiajastu ja kontrakultuuri sümboliks.

Muusikalised mõjutajad
----------------------

Jimi Hendrixi mõjutajateks olid bluusimängijad B.B. King, Muddy Waters, Albert King ja Elmore James, *rhythm and blues*'i ja soulikitarristid Curtis Mayfield, Steve Cropper, samuti mõjutasid teda mitmed modernse džässi esindajad. 1960. aastate lõpuks oli Hendrix rokkmuusika lihtsatest vormidest tüdinenud – ta osales *jamsession*'itel koos Roland Kirki ja hiljem Tony Williamsiga, unistas bigbändist taustalauljatega ning enne ootamatut surma tegi ettevalmistusi tööks Gil Evansiga.

Surm ja matused
---------------

Jimi Hendrix suri 18. septembril 1970 27-aastaselt Londonis siiani segastel asjaoludel.

Ametliku versiooni järgi lämbus ta omaenda oksesse pärast eelmisel õhtul toimunud metsikut pidutsemist ning kodus manustatud üheksat Vesperaxi unerohutabletti, mis ületas näidustatud koguse 18 kordselt.

Radikaalsema vandenõu versiooni järgi mõrvas Hendrixi Luure Keskagentuur, kallates talle jõuga sisse suurtes kogustes veini kuni ohvri lämbumiseni – Jimi Hendrix oli LKA jälgimise all toetuse pärast Mustade Pantrite liikumisele, millele LKA oma operatsiooni "CHAOS" käigus püüdis vahendeid valimata lõppu teha.

29. septembril sõidutati Jimi Hendrixi surnukeha lennukiga Seattle'isse. Pärast matuseteenistust 1. oktoobril Dunlopi baptistlikus kirikus maeti ta Greenwoodi surnuaeda Rentonis Washingtoni osariigis oma ema hauakohta. Matusest võttis osa üle kahesaja inimese: perekond ja sõbrad, paljud tuntud muusikud, nagu Mitch Mitchell ja Noel Redding The Jimi Hendrix Experience'ist, Miles Davis, John Hammond ja Johnny Winter.

Kuna Jimi Hendrix suri 27-aastaselt, siis kuulub ta kurikuulsasse 27 Klubisse.

Diskograafia
------------

Eluajal välja antud albumid:

### Stuudioalbumid

| Ilmumis-aasta | Album | Koht USAedetabelis | Koht UKedetabelis | Märkimisväärsed lood |
| --- | --- | --- | --- | --- |
| 1967 | "Are You Experienced" | 5. | 2. | * "Foxy Lady"
* "Manic Depression"
* "Red House" [puudub USA versioonilt]
* "3rd Stone From The Sun"
* "Fire"
* "Are You Experienced"
* "Hey Joe" [ainult USA versioonil]
* "Purple Haze" [ainult USA versioonil]
* "The Wind Cries Mary" [ainult USA versioonil]
 |
| 1967 | "Axis: Bold as Love" | 3. | 5. | * "Spanish Castle Magic"
* "If 6 Was 9"
* "Castles Made of Sand"
* "Little Wing"
* "Bold as Love"
 |
| 1968 | "Electric Ladyland" | 1. | 5. | * "Crosstown Traffic"
* "Gypsy Eyes"
* "Burning of the Midnight Lamp"
* "1983... (A Merman I Should Turn to Be)"
* "All Along the Watchtower"
* "Voodoo Child (Slight Return)"
 |
|

### Kontsertalbumid

| Ilmumis-aasta | Album | Koht USAedetabelis | Koht UKedetabelis | Toimumispaik | Märkimisväärsedversioonid |
| --- | --- | --- | --- | --- | --- |
| 1970 | "Band of Gypsys" | 5. | 5. | Bill Graham'sFillmore East AuditoriumNew York | * "Machine Gun"
* "Power of Soul"
* "Message to Love"
 |

Viited
------

1. ↑  Allikas: *History Channel*.
2. ↑  Rockers Who Died at Age 27 ultimateclassicrock.com (vaadatud 1.06.2013)

Kirjandus
---------

* Toomas Raudam. *Tänulikud surnud: lugusid rock'n'rollist*. [Tallinn: Eesti Keele Sihtasutus 2005] (Sisaldab lugusid Brian Jonesist, Elvis Presleyst, John Lennonist, Jimi Hendrixist, Jim Morrisonist ja Janis Joplinist). ISBN 9789985791240, ISBN 998579124X (köites).

Välislingid
-----------

* Hendrix mängimas Royal Albert Hallis 18. veebruaril 1969

| * v
* r
Woodstocki festival |
| --- |
| 
15.–18. august 1969 |
| 15. august | 
Richie Havens • Swami Satchidananda • Sweetwater • Bert Sommer • Tim Hardin • Ravi Shankar • Melanie • Arlo Guthrie • Joan Baez |
| 16. august | 
Quill • Country Joe McDonald • Santana • John Sebastian • Keef Hartley • The Incredible String The Band • Canned Heat • Mountain • Grateful Dead |
| 17. august | 
Creedence Clearwater Revival • Janis Joplin • Sly and the Family Stone • The Who • Jefferson Airplane • Joe Cocker • Country Joe and the Fish • Ten Years After • The Band |
| 18. august | 
Blood, Sweat & Tears • Johnny Winter • Crosby, Stills, Nash & Young • Paul Butterfield Blues Band • Sha Na Na • Jimi Hendrix |